**ΔΕΛΤΙΟ ΤΥΠΟΥ 21.09.25**

**Η αποκατάσταση πρέπει να αποτελέσει κεντρικό άξονα στη φροντίδα της άνοιας, σύμφωνα με τη νέα Παγκόσμια Έκθεση για τη Νόσο Alzheimer**

Θεσσαλονίκη, 21.9.25 – Με 160.000 άτομα να ζουν με άνοια στην Ελλάδα, η Πανελλήνια Ομοσπονδία Νόσου Alzheimer και Συναφών Διαταραχών επισημαίνει ότι η αποκατάσταση αποτελεί τον παραγνωρισμένο αλλά κρίσιμο παράγοντα για τη βελτίωση της ποιότητας ζωής των ασθενών, προσφέροντας παράλληλα μια οικονομικά αποδοτική λύση για τα συστήματα υγείας.

**Κύρια συμπεράσματα της έκθεσης**

Η Παγκόσμια Έκθεση για τη Νόσο Alzheimer 2025, που δημοσιοποιήθηκε από τη Διεθνή Οργάνωση Alzheimer (Alzheimer’s Disease International – ADI), υπογραμμίζει ότι:

• Η αποκατάσταση παραμένει ο «χαμένος κρίκος» στη φροντίδα της άνοιας, στερώντας από πολλούς ασθενείς την απαραίτητη υποστήριξη για μια ζωή με αξιοπρέπεια και ανεξαρτησία.

• Η αποκατάσταση συμβάλλει στη διατήρηση της μέγιστης δυνατής λειτουργικότητας, προσαρμόζεται στις ανάγκες κάθε ατόμου και ενισχύει τη συμμετοχή του σε ουσιαστικούς ρόλους ζωής.

• Το παγκόσμιο οικονομικό κόστος της άνοιας αναμένεται να φθάσει τα 2,8 τρισεκατομμύρια δολάρια ετησίως έως το 2030, γεγονός που καθιστά την αποκατάσταση μια στρατηγική επιλογή με σημαντική οικονομική αξία.

**Εθνικό πλαίσιο**

Η Πρόεδρος της Πανελλήνιας Ομοσπονδίας Νόσου Alzheimer και Συναφών Διαταραχών, Ομότιμη Καθηγήτρια Α.Π.Θ., κα Μάγδα Τσολάκη δηλώνει: «Στην Ελλάδα τα προγράμματα αποκατάστασης των ασθενών με άνοια άρχισαν τη δεκαετία του 1990 σε συνεργασία με τους Δήμους και πολλούς εθελοντές. Τη δεκαετία του 2000 δημιουργήθηκαν τα πρώτα Κέντρα Ημέρας από το υπουργείο Υγείας, κύριος σκοπός των οποίων ήταν η αποκατάσταση των ασθενών κυρίως στα πρώτα στάδια της άνοιας ενώ η δημιουργία των ΚΗΦΗ από τους Δήμους ήρθε να συμπληρώσει αυτή την προσπάθεια στα προχωρημένα. Ωστόσο το όραμα όλων μας - της πολιτείας, των επαγγελματιών υγείας αλλά και των ασθενών και των περιθαλπόντων τους- είναι να υπάρχει τουλάχιστον ένα Κέντρο Ημέρας σε κάθε πόλη, πρωτεύουσα Νομού ή άλλη μεγάλη πόλη, καθώς και ένα Οικοτροφείο για τα μεσαία στάδια κι ένα για το τελικό στάδιο της άνοιας σε κάθε Περιφέρεια».

Η Διευθύνουσα Σύμβουλος της ADI, Paola Barbarino, τονίζει: «Η αποκατάσταση επαναφέρει στους ανθρώπους το αίσθημα ταυτότητας και σκοπού. Ακόμη και οι μικρότερες πρόοδοι μπορούν να μεταμορφώσουν την καθημερινότητά τους. Πολύ συχνά, ακούμε ότι οι κλινικοί γιατροί λένε σε κάποιον που μόλις διαγνώστηκε να “επιστρέψει στο σπίτι και να τακτοποιήσει τις υποθέσεις του”. Όμως, με την κατάλληλη στήριξη, οι άνθρωποι μπορούν να ζήσουν καλά με τη διάγνωση για πολλά ακόμη χρόνια. Απαιτούμε από τα συστήματα υγείας να εντάξουν την αποκατάσταση στη φροντίδα της άνοιας, όπως ακριβώς ισχύει και για άλλες παθήσεις, όπως οι αναπνευστικές ή οι καρδιαγγειακές νόσοι».

**Έκκληση για δράση**

Η Πανελλήνια Ομοσπονδία Νόσου Alzheimer και Συναφών Διαταραχών , σε συνεργασία με την ADI, καλεί την Πολιτεία:

• Να εφαρμόσει ευρύτερα το πρόγραμμα της αποκατάστασης που περιλαμβάνεται στον εθνικό στρατηγικό σχεδιασμό για την άνοια.

• Να διασφαλίσει την κατάλληλη εκπαίδευση και επιμόρφωση των επαγγελματιών υγείας.

• Να προσφέρει στις οικογένειες τα απαραίτητα εργαλεία και γνώσεις για την υποστήριξη των οικείων τους.

• Να ενθαρρύνει τη συστηματική παροχή υπηρεσιών αποκατάστασης ως μέρος της υποστήριξης μετά τη διάγνωση.

Μπορείτε να βρείτε το πλήρες κείμενο της έκθεσης της ADI εδώ: <https://www.alzint.org/u/World-Alzheimer-Report-2025.pdf>

**Για περισσότερες πληροφορίες μπορείτε να επικοινωνήσετε με:**

**Πανελλήνια Ομοσπονδία Νόσου Alzheimer και Συναφών Διαταραχών**

**Πέτρου Συνδίκα 13, Θεσσαλονίκη, 546 43**

**Τηλ: +30 2310 810411**

**E-MAIL:** [**info@alzheimer-federation.gr**](mailto:info@alzheimer-federation.gr)**, WEB:** [**www.alzheimer-federation.gr**](http://www.alzheimer-federation.gr/)

[**Facebook:**](https://www.facebook.com/AlzheimerHellas) **Πανελλήνια Ομοσπονδία Νόσου Alzheimer και Συναφών Διαταραχών**

**Πληροφορίες για την Πανελλήνια Ομοσπονδία Νόσου Alzheimer και Συναφών Διαταραχών**

Η Πανελλήνια Ομοσπονδία Νόσου Alzheimer και Συναφών Διαταραχών είναι μη κερδοσκοπικό σωματείο με έδρα τη Θεσσαλονίκη. Η Ομοσπονδία συστάθηκε το 2007 και αριθμεί 53 εταιρείες-μέλη ανά την Ελλάδα Ως στόχο της έχει τον συντονισμό και τη συνεργασία των εταιρειών – μελών στα πλαίσια της κοινωνικής προσφοράς και ευαισθητοποίησης γύρω από τις ανάγκες του ασθενούς με άνοια και του περιθάλποντά του.

**Πληροφορίες για την Διεθνή Οργάνωση Νόσου Alzheimer (ADI)**

Η ADI είναι η διεθνής ομοσπονδία 120 ενώσεων και ομοσπονδιών Alzheimer σε όλο τον κόσμο, και έχει επίσημες σχέσεις με τον Παγκόσμιο Οργανισμό Υγείας. Το όραμα της ADI είναι η πρόληψη, η φροντίδα και η ένταξη σήμερα και η θεραπεία αύριο. Η ADI πιστεύει ότι το κλειδί για τη νίκη στον αγώνα κατά της άνοιας βρίσκεται σε έναν μοναδικό συνδυασμό παγκόσμιων λύσεων και τοπικής γνώσης. Η ADI δρα τοπικά, ενδυναμώνοντας τις ενώσεις για τη νόσο Alzheimer ώστε να προωθούν και να προσφέρουν φροντίδα και υποστήριξη σε άτομα με άνοια και στους περιθάλποντές τους, ενώ εργάζεται παγκοσμίως για να εστιάσει την προσοχή στην άνοια και να εκστρατεύσει για αλλαγές πολιτικής.

Για περισσότερες πληροφορίες, επισκεφθείτε τη διεύθυνση [www.alzint.org](http://www.alzint.org)

**Περιγραφή Παγκόσμιου Μήνα Alzheimer:**

Ο Σεπτέμβριος έχει καθιερωθεί ως ο Παγκόσμιος Μήνας Alzheimer, μια διεθνής εκστρατεία για την ευαισθητοποίηση σχετικά με την άνοια και την πρόκληση του στίγματος. Κάθε χρόνο, οι σύλλογοι Alzheimer και άνοιας, μαζί με όλους όσους εμπλέκονται στη θεραπεία, φροντίδα και υποστήριξη ατόμων με άνοια, από όλο τον κόσμο ενώνονται για να οργανώσουν εκδηλώσεις υπεράσπισης και παροχής πληροφοριών καθώς και Περιπάτους Μνήμης. Η 21η Σεπτεμβρίου είναι η Παγκόσμια Ημέρα Alzheimer.

**Social media hashtags**: #ΠαγκόσμιαHμέραNόσουAlzheimer #ΡωτάωγιατηνΆνοια #ΡωτάωγιατοAlzheimer #ΠαγκόσμιοςΜήναςAlzheimer #WorldAlzMonth #WorldAlzheimersDay